На оснву члана 77. ст. 2. и 3. Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18),

**МИНИСТАРСТВО РУДАРСТВА И ЕНЕРГЕТИКЕ**

Немањина 22-26, Београд

Објављује

Обавештење да отпочиње израда Нацрта закона о енергетској ефикасности и рационалној употреби енергије.

С тим у вези, Министарство рударства и енергетике истовремено објављује и полазне основе за израду Нацрта закона о енергетској ефикасности и рационалној употреби енергије (у даљем тескту: закон).

1. **Опис проблема који закон треба да реши и њихових узрока**

У периоду од марта 2013. године у примени је Закон о ефикасном коришћењу енергије („Службени гласник РС“ брoj 25/13 - ЗЕКЕ) и бројни подзаконски акти који су донети на основу њега. Током примене закона уочена је потреба да се неке одредбе унапреде а поједини институти поставе на сасвим другачији начин. У време доношења ЗЕКЕ је био усаглашен са тада важећом регулативом ЕУ у области енергетске ефикасности, међутим, у претходном периоду ова регулатива је у ЕУ значајно измењена како би се постигао напредак у правцу повећања енергетске ефикасности и уштеде енергије, као важних елемената у борби против климатских промена, па се појавила потреба да се и ЗЕКЕ усагласи са овим изменама.

На основу ЗЕКЕ који је на снази од 2013. године донета су три акциона плана за унапређење енергетске ефикасности (АПЕЕ) и преко 35 подзаконских аката.

Прикупљање и обрада извештаја о спровођењу АПЕЕ које подносе органи јавног сектора дуготрајан је процес који подразумева координацију, преглед и корекције извештаја који се достављају на прописаним ексел обрасцима (ОПГ обрасци) а потом њихову обраду, тако да у закону треба предложити решења у виду даље аутоматизације прикупљања података о уштедам енергије. Један од уочених проблем је и недостатак података за нормализацију остварених уштеда енергије који се тиче броја степен дана за грејање. Подаци којима МРЕ у овом тренутку користи су недовољни и неадекватни, па је потребно обезбедити редовно прикупљање и ажурирање тих података.

На основу ЗЕКЕ 2014. године је успостављен Буџетски фонд за унапређење енергетске ефикасности (Буџетски фонд/БФ). МРЕ је у претходном периоду кроз активности Буџетског фонда обезбедило улагање средства у износу од 800 милиона РСД за реализацију пројеката унапређење енергетске ефикасности у 91 објекту у јединицама локалне самоуправе, на основу којих се очекују уштеде од око 22,54 милиона kWh годишње, као и смањење емисије CO2 од око 10.200 t годишње. Међутим, БФ је само буџетска линија а не и институција, па је Министарство са својим капацитетима било у могућности да реализује једино пројекте унапређења енергетске ефикасности у јавним зградама у надлежности јединица локалне самоуправе. За већи обим инвестиција како у јавне тако и у стамбене зграде неопходно је обезбедити већа средства и успоставити одрживи начин финансирања (фонд за енергетску ефикасност као посебно тело), који би обезбедио подстицаје за све секторе потрошње енергије, са посебним акцентом на зграде и сектор домаћинстава.

Међу главним механизмима ЗЕКЕ је увео систем енергетског менаџмента (СЕМ) у оквиру којег је до сада идентификовано 138 обвезника СЕМ, од којих 51 обвезник из сектора индустрије, 80 обвезника из јединица локалних самоуправа (ЈЛС) са преко 20.000 становника и седам обвезника из сектора услуга. Успостављени су и обука и испит за енергетске менаџере и до сада је лиценцирано 332 енергетска менаџера. Међутим:

- изузев јединица локалне самоуправе обвезници СЕМ у остатку јавног сектора нису довољно прецизно дефинисани,

- извештавање обвезника СЕМ врши се примарно у папирном облику, иако су у међувремену развијена два информациона система за извештавање (СЕМИС и ИСЕМ),

- аутоматско уношење података у ИСЕМ о потрошњи енергије у објектима јавног сектора од стране снабдевача енергијом успостављено је на само на добровољној бази што значи спорадично, уз подршку УНДП-а,

- спровођење енергетских прегледа није заживело јер је приликом рада на подзаконским актима констатовано да је потребно да се та материја у закону уреди на другачији начин, тј. да треба предвидети различите лиценце енергетских саветника у зависности од стручне спреме и стеченог радног искуства, као и да енергетске прегледе у зависности од врсте објеката на којима се спроводе треба да обављају стручњаци различитог профила.

- На основу закона и подзаконске регулативе до сада је од стране Комисије за јавно-приватно партнерство одобрено више од 40 пројеката унапређења енергетске ефикасности у јавном осветљењу по основу уговора о енергетској услузи. Међутим, у пракси се појавила потреба за увођењем још једне врсте уговора - уговора о ефикасној испоруци топлотне енергије.

У претходном периоду није почело спровођење одредби којима се прописују захтеви еко-дизајна за производе који утичу на потрошњу енергије из разлога што правни основ за доношење подзаконских аката у овој области није био довољно прецизно формулисан.

У претходном периоду није почело праћење индикатора енергетске ефикасности у сектору саобраћаја, јер одредбе закона нису биле довољно усклађене са регулативом из безбедности саобраћаја.

Директиве ЕУ са којима је ЗЕКЕ био усаглашен у међувремену су измењене или су замењене новим прописима, па је потребно извршити усклађивање са важећом ЕУ регулативом у овој области.

1. **Циљеви и очекивани ефекти доношења закона**

- У закону треба предвидети успостављање **Управе за финансирање и подстицање енергетске ефикасности** као органа у саставу у оквиру Министарства рударства и енергетике, уместо досадашњег Буџетског фонда за унапређење енергетске ефикасности. Управа треба да има својство правног лица и адекватне људске капацитете који ће омогућити да се средства подстицаја осим јединицама локалне самоуправе додељују и другим корисницима. Посебно је важно омогућити да средства буду доступна и грађанима, како за набавку енергетски ефикасних производа тако и за унапређење енергетске ефикасности стамбених зграда. Ово ће подстаћи инвестиције које ће допринети смaњењу потрошње енергије у свим секторима, смањењу негативног утицаја сектора енергетике на животну средину односно на климатске промене, побољшању стандарда грађана уз стварање услова за регинални развој. Успостављање Управе омогућиће и да се у циљу повећања енергетске ефикасности привуку и бесповратна средства ЕУ, за сада кроз ИПА пројекте (5-10 милона евра у почетку/годишње), а касније и из структурних фондова када се очекују и и до десет пута већа средства на годишњем нивоу.

- Дигитализација: потребно је да се уведе обавезна употреба три информациона система за извештавање. Извештавање ради праћења спровођења АПЕЕ треба да се врши кроз информациони систем МВП. Извештавање у оквиру СЕМ треба да се врши кроз СЕМИС информациони систем. Као помоћ јавном сектору у извештавању, треба увести обавезу снабдевача енергије да податке са рачуна за трошкове енергије за јавне објекте уносе аутоматски, на месечном нивоу у ИСЕМ, што ће значајно скратити време потребно за унос ових података од стране енергетских менаџера и омогућити да се они више баве аналитиком која је такође уграђена у ИСЕМ. Одређени, на посебан начин обрађени подаци треба из ИСЕМ-а аутоматски да се повлаче у СЕМИС, чиме ће и то извештавање бити олакшано. На овај начин биће олакшано и праћење спровођења овог система од стране Министарства.

- Методологију за прорачун уштеда енергије и конверзионе факторе за прерачунавање између примарне и финалне енергије треба јасније дефинисати и нагласити њихову улогу, као и увести обавезу РХМЗ да обезбеди податке потребне за прорачун степен дана, како би се омогућили тачнији прорачуни и процене уштеда енергије. Потребно је, у сарадњи са другим надлежнм органима, предвидети начин доношења подзаконског акта који ће омогућити праћење индикатора потрошње енергије у друмском саобраћају. Овим ће се омогућити боље прећење ефеката спровођења мера енергетске ефикасности.

- У циљу усаглашавања са захтевима ЕУ регулативе, треба предвидети могућност да се АПЕЕ доноси као саставни део интегрисаних планова за енергетику и климу (ИПЕК), чиме ће се омогућити да се до успостављња правног оквира за доношење интегрисаних планова за енергетику и климу и даље припремају АПЕЕ а да се након увођења ових планова, без потребе за изменом закона, пређе на доношење АПЕЕ кроз ИПЕК.

- Потребно је јасније дефинисати обвезнике СЕМ из јавног сектора и на тај начин омогућити доследно спровођење СЕМ у јавном сектору, а не само у јединицама локалне самоуправе; као обвезнике СЕМ треба предвидети и градске општине са преко 20.000 становника.

- Потребно је дефинисати услове за лиценцирање енергетских саветника, чиме би се створили услови за спровођење енергетских прегледа, што је један од веома значајних механизма за унапређење енергетске ефикасности. Осим тога, динамику спровођења енергетских прегледа треба усагласити са захтевима ЕУ регулативе.

- Изменама закона треба омогућити доношење подзаконских аката којима ће се прописати захтеви еко-дизајна, као и примена нове регулативе ЕУ у области енергетског означавања производа. Такође треба унете измене у погледу захтева енергетске ефикасности у поступку јавних набавки. На овај начин обезбедиће се усклађеивање са ЕУ регулативом у овој области и побољшати енергетска ефиканост производа који се могу ставити на тржиште Републике Србије. Истовремено грађани ће бити боље информисани у погледу енергетске ефикасности производа који буду стављени на тржиште. У поступку јавних набавки биће дефинисане обавезе јавног сектора у погледу јавне набавке енергетски ефикасних добара.

- Потребно је контролу система за грејање и климатизацију ускладити са новим захтевима ЕУ регулативе чиме ће се омогућити боља спроводљивост постојећих норми; такође, из истих разлога потребно је унапредити одредбе које се одное на захтеве у вези са мерењем и наплатом стварно испоручене енергије, како би крајњи корисници на основу података о стварној потрошњи били стимулисани да спроводе мере повећања енергетске ефиканости.

- У складу са захтевом Директиве 2012/27/ЕУ о енергетској ефикасности, потребно је увести и обавезу унапређења енергетске ефикасности у зградама централне власти (члан 5. ЕЕД), што ће резултирати смањењем потрошње енергије у овим зградама и допринети смањењу издатака за енергију уз смањење негативног утицаја на живонту средину.

- Потребно је унапредити одредбе које се односе на захтеве у погледу енергетске ефикасности за нове и реконструисане енергетске објекте и с тим у вези предвидети израду извештаја о термотехничким испитивањима којим се утврђује се да ли енергетски објекат у изведеном стању испуњава захтев о прописаној минималној енергетској ефикасности; овај извештај треба да буде услов за добијање употребне дозволе. На овај начин омогућиће се боља контрола спровођења захтева за енергетску ефикасност код оваквих постојења, што је веома значајно јер су ефекти унапређења енергеске ефикасности код њих највећи.

- Потребно је унапредити одредбе које се односе на инспекцијски надзор и извршити усаглашавање са одредбама закона којима се уређује тржишни надзор, као и инспекцијски надзор.

1. **Основна начела за уређивање друштвених односа у области ефикасног кориришћења енергије, укључујући права и обавезе субјеката на које се закон односи**

- Закон треба да омогући да се искористе потенцијали за унапређење енергетске

ефикасности, да се у том циљу ангажују што већа средства и да се дефинишу механизми за примену мера енергетске ефикасности. Кроз закон треба омогућити да се у остваривање политике енергетске ефикасности укључи што више субјеката, почев од грађана, преко привредних субјеката до органа на нивоу државе, аутономне п окрајине и локалне самоуправе.

- У закону треба предвидети већу заступљеност института који доприносе заштити животне средине и борби против климатских промена, што је на трагу политике која се води у ЕУ, где се све више повезују циљеви политика енергетске ефикасности са борбом против климатских промена. Ту пре свега мислимо на увођење захтева за еко-дизајн и енергетско означавање производа који утичу на потрошњу енергије, могућност да акциони план буде саставни део националног плана за енергетику и климу и др.

- Усклађивање са прописима ЕУ. У закону треба извршити преношење одредби

важеће ЕУ регулативе у области енергетске ефикасности, што је с једне стране последица наше обавеза усклађивања са првним тековинама ЕУ, а са друге стране угледање на добру праксу замаља ЕУ.

- Потребно је на основу искуства у досадашњој примени Закона о ЕКЕ

унапредити бројне законске одредбе. Оригинална решења закона, као што су нпр. систем енергетског менаџмента и енергтски прегледи треба унапредити или омогућити њихово спровођење.

- Потребно је у закону развити механизме за праћење, мерење и планирање

уштеда енергије као што су информациони алати, енергетски прегледи и др, на начин да економска исплативост буде основни критеријум приликом доношења одлуке о предузимању мера и улагању у енергетску ефикасност.